La mediació, una alternativa a la judicialització dels conflictes
2025-07-24

El dimarts 21 de gener se celebra el Dia Europeu de la Mediació , commemoració a la qual s’uneix l’Ajuntament de Burjassot a través de Mediaprop, un servei de resolució de conflictes alternatiu a la via judicial, a la disposició de la ciutadania.

Aquest servei fomenta la resolució de conflictes mitjançant l’acord entre les parts amb l’ajuda d’un mediador per a evitar la judicialització d’aquests. Davant el Dia Europeu de la Mediació, el servei burjassoter vol recordar el decàleg del procés de mediació.

En primer lloc, es tracta d’un procés voluntari i participatiu per a resoldre els conflictes i aconseguir acord; és vinculant ja que l’acord final obliga a les parts, podent homologar-se judicialment o elevar-se a escriptura pública davant notari; és flexible, ja que les parts estableixen on, quan i com es fa la mediació, adaptant el procediment a les seues necessitats. Ningú està obligat a mantindre’s en el procediment, ni al fet que el procediment concloga en acord.

De la mateixa manera, tant el desenvolupament del procediment, com de qualsevol documentació que s’utilitze és confidencial i, a l’una, és imparcial ja que el mediador és un professional que no podrà actuar en perjudici o interés de cap de les parts. Serà un catalitzador del diàleg.

És un procés autocompositiu ja que les parts són les protagonistes de la solució. Buscaran les alternatives i opcions de solució al seu conflicte, elles compondran els acords. El mediador no té poder de decisió sobre la solució final. I, a més, és un acte de bona fe ja que les parts han d’actuar conforme als principis de bona fe, lleialtat i respecte mutu.

A tot això s’uneix que és un procés amb menys costos, tant emocionals com econòmics; igualitari, ja que totes dues parts disposen de les mateixes oportunitats per a expressar-se, i poden ser assistits per advocats o experts, tot garantit per la figura del mediador i ràpid perquè, mitjançant la mediació s’arriben a acords de forma més ràpida que en l’àmbit judicial.

Mediaprop Burjassot és finançat per la Direcció General de Reformes Democràtiques i Accés a la Justícia de la Generalitat Valenciana i funciona amb CITA PRÈVIA.